|  |  |  |
| --- | --- | --- |
| **בנק ישראל** | logo_70 | ‏06 מאי, 2025 |

**דברי הנגיד באירוע הפרידה מעודד סלומי**

ערב טוב לכולם,

אנחנו מתכנסים כאן הערב כדי להיפרד מעודד, שמסיים תקופה משמעותית של כחמש שנים כמנהל מחלקת התשלומים בבנק ישראל.

זו לא רק הזדמנות להיפרד – אלא גם לומר תודה ולהביע הערכה על תקופה שבה המחלקה, ולמעשה עולם התשלומים בישראל כולו, עברו שינויים ניכרים מאז כניסתך לתפקיד.

עודד הביא איתו שילוב נדיר של תכונות. מצד אחד – היכרות יומיומית ועמוקה עם השטח: עם תעשיית הפינטק, עם חזית הטכנולוגיה, ועם הדינמיקה המשתנה של עולם התשלומים.

מהצד שני, מעבר לידע מקצועי, עודד ניחן גם בתשוקה אמיתית ליזום ולקדם: אותה "אש בעיניים" שמאפיינת אותו, רוח יזמית, ויכולת חשיבה אסטרטגית שמביטה כמה צעדים קדימה.

אני נוהג לספר שכשחזרתי לישראל לתפקידי לאחר שנים רבות בארה"ב, אחד הדברים שהפתיעו אותי במיוחד היה שעדיין לא ניתן היה לשלם כאן באמצעות ארנקים דיגיטליים כמו Apple Pay או Google Pay.

התחושה הזו, שישראל אינה עומדת בקו אחד עם העולם בתחומי התשלומים, הייתה אחד הגורמים המרכזיים לכך שבתכנית האסטרטגית של הבנק קבענו את קידום שוק התשלומים כאחד היעדים המרכזיים.

בהתאם, החלטנו על הקמת מחלקת תשלומים ייעודית.

במבט של כמה שנים קדימה, אפשר לומר בביטחון שההחלטה הזו הוכיחה את עצמה. כיום, המחלקה מתאפיינת ביוזמה, בחדשנות ובחשיבה אסטרטגית – והתכונות האלו לא צמחו מעצמן.

עודד הביא איתו רוח יזמית, עומק מקצועי, וחיבור מתמיד למה שקורה לא רק כאן – אלא גם בזירה הבינלאומית.

במהלך כהונתו של עודד, הובילה מחלקת התשלומים שורת צעדים מהותיים ששינו את מפת התשלומים בישראל, שאציין רק את חלקה:

גיבוש תשתית רגולטורית לפיקוח על מערכות תשלומים; החלת תקן EMV ויישום תשלומים ללא מגע; פתיחת המערכות לשחקנים בינלאומיים ולגופים חוץ־ בנקאיים;

קידוםFaster Payments ; שדרוג מערכת זה"ב וקידום ההפרדה בין שב"א למס"ב; חיזוק ההיערכות לאיומי סייבר; קידום הוראת תשלום דיגיטלית במקום הצ'קים הפיזים - ועוד.

אלו צעדים שמשפיעים כבר היום על כל משקי הבית בישראל, ומשנים בפועל את הדרך שבה כולנו קונים, משלמים, ומעבירים כספים ביומיום.

עולם התשלומים נתפס במשך שנים - בציבור, ולעיתים גם באקדמיה ובמחקר הכלכלי - כתחום טכני, אפור, ואולי אפילו שולי.

אבל אני סבור שההתפתחויות של השנים האחרונות המחישו עד כמה מדובר בתחום חדשני, תחרותי, ובעל השפעה ממשית על המערכת הפיננסית ועל הכלכלה כולה.

ואתה עודד, סייעת לכך שישראל לא תישאר מאחור.

ואולי לא פחות מהמהלכים והתוצאות שהבאת, בלטה במיוחד הדרך:   
הדרך שבה ניהלת את המחלקה בגובה העיניים; הדרך שבה חיברת בין רגולטורים, בנקים, חברות פינטק ושחקנים מכל קצוות השוק; והדרך שבה הבאת איתך רוח יזמית אמיתית – כזו שמאתגרת את הקיים, מחפשת פתרונות ולא רק מצביעה על בעיות, ופותחת אופקים חדשים לעולם התשלומים בישראל.

עודד, בשמי, בשם הנהלת הבנק ובשם הציבור בישראל שנהנה מעולם תשלומים טוב יותר - אני מבקש לומר לך תודה.

אני מאחל לך הצלחה רבה בכל דרך שתבחר. אין לי ספק שהסקרנות, המקצועיות והאנושיות שלך ימשיכו להשאיר חותם – בדיוק כפי שעשו כאן.

לבסוף, נייחל לחזרה מהירה של כל החטופים, להצלחת כוחות הביטחון ולהחלמה מלאה של הפצועים. שנדע ימים של בטחון, שלום, יציבות וצמיחה כלכלית.

תודה - ובהצלחה.